**Budapest Park: a java még csak most jön**

**A 2017-es szezon feléhez érkezett Európa legnagyobb szabadtéri szórakozóhelye, a Budapest Park. Több, mint 200.000 látogató, teltházas bulik, hazai és külföldi headliner előadók koncertjei tették színessé a nyarat eddig, de a java még hátra van. Csütörtökön Marilyn Manson jön, de ezen a nyáron még az idei év legnagyobb slágerének előadója, Luis Fonsi és a techno legenda, Paul Kalkbrenner is érkezik hozzánk.**

A Budapest Park, mint egy egész nyáron át tartó nyüzsgő fesztivál várja a zenerajongókat áprilistól szeptember végéig. A Parkba megérkezni olyan, mint egy önálló kis világba, ahol minden este legendássá válhat és ahol minden koncert nagyszínpados. Ennek megfelelően idén is a legkurrensebb és a legnépszerűbb hazai és nemzetközi előadók lépnek fel a Park színpadára. A „félidőnél” 8 estén, eddig összesen 17 külföldi koncertre bulizhattuk, többek között itt volt a Simple Plan, a Good Charlotte, a Foster The People, a Scooter, a Parov Stelar és Damian Marley, de még több, akár fesztiválok headlinerének is beillő produkció érkezik hozzánk. Kezdjük egyből Marilyin Mansonnal, akinek már nem lehet jegyet kapni a koncertjére és aki tíz év után tér vissza Magyarországra! De itt lesz velünk még a nyár legforróbb slágerének előadója, Luis Fonsi, így élőben is táncolhatunk a Despacitóra augusztus 7-én, szeptember 8-án pedig a berlini techno legendás producere, Paul Kalkbrenner live bulijával döngeti majd meg a hangfalakat. Rájuk még lehet jegyet kapni, de aki biztosra akar menni, nem árt, ha siet, a jegyek nagy része ugyanis már el is kelt.

Persze, az itthoni szcénából is a Parkban lehetünk szemtanúi a legtöbb speciál koncertnek, ide ugyanis szívesen készülnek extra produkciókkal, külön látványvilággal, vendégekkel, lemezbemutató vagy éppen szülinapi koncerttel a hazai előadók. Itt ugrott fejest a nyárba a Halott Pénz – több hónappal a buli előtt teltházasan -, és a Wellhello, itt lett 10 éves a Budapest Bár, de különleges ütős koncerttel táncoltatott Péterfy Bori és a Love Band, lemezbemutatózott a Random Trip, de még hátra van a Punnany Massif, Zsédenyi Adrienn és a Kistehén szülinapja, valamint a Quimby nyárzáró, 25 éves Aréna koncertjük látványvilágát megidéző koncertje is.

**Teltházas koncertek**

Ha már a teltházas koncerteknél jártunk: eddig 5 bulinál kellett kiakasztani a „megtelt” táblát, de még legalább öt „sold out” várományos este vár ránk – többek között a szeptemberi Halott Pénz, melyre kevesebb, mint két hónap alatt elfogytak a jegyek - és jó eséllyel az eddigi kétszázezres látogatószám is megduplázódik. És ha már számok, akkor érdekességként álljon itt az is, hogy úgy fest, a Park közönsége igazi sörrajongó brigád, eddig ugyanis több, mint 250.000 korsó sört mértek ki számukra a pultban!

A Budapest Parktól megszokhattuk, hogy a koncertek mellett a családokra, másfajta kikapcsolódást keresőkre is figyelnek: a havonta jelentkező ingyenes Pöttömkert mellett ebben az évben megnyitották a Nagyszünetet, ami Food Truckkal vár minden nap egy jó ebédre vagy akár nyitott irodaként dolgozni is. A Nagyszünetben nemrég a filmvetítések is elindultak, eddig 7 mozifilmet nézhettünk a csillagok alatt.

**Ismerd meg B.P. Parkert**

A Park eddig is nagy barátja volt a technikai újításoknak – elég ha csak a táncoló kültéri plakátokra gondolunk – hamarosan pedig bemutatják B.P. Parkert is, aki a Park saját messenger robotja. A chatrobot napi 24 órában áll majd rendelkezésünkre a Facebook Messengeren és minden kérdésre tudja a választ, sőt, még jegyet is vehetünk nála! B.P. Parkernek Magyarországon még nem nagyon van társa, a Park most így új fejezet nyithat itthon az ügyfélközpontú, interaktív, emberközeli kommunikációban.

Budapest Park, 2017. július 18.